Botka Lászlót bírálta a Fidesz
A Fidesz szegedi csoportjának elnöke és három parlamenti képviselõ-jelöltje tegnap felszólította a szegedi polgármestert, az MSZP megyei elnökét, hogy ne folytassa megosztó, durva és sok pénzbe kerülõ gyûlöletkampányát.
– Botka László Szeged polgármestereként írta alá a „Kedves Fidesz, tisztelt Orbán Viktor!"-nak szóló, szombaton megjelent fizetett politikai hirdetést, ami a valótlan állítások mellett még számos kérdést felvet. Az egyik: polgármesterként Botka László nem írhatta volna alá a „levelet", hiszen az nyilvánvalóan a szocialisták álláspontját és nem valamennyi szegedi véleményét tükrözi. A másik: felmerülhet, hogy a politikai hirdetést nem is az MSZP, hanem a város fizette, és ha így van, az elfogadhatatlan – jelentette ki Bodó Imre, a Fidesz parlamenti képviselõje egy tegnapi sajtótájékoztatón, amelyen rajta kívül részt vett Oláh János, a párt városi csoportjának elnöke, valamint Balogh László és Kalmár Ferenc képviselõjelöltek.
A fideszes politikusok szerint a hirdetés hangvétele cinikus, durva, és azt sugallja, hogy „aki szembe áll a szocialistákkal féljen, mert ellenség". A Fidesz-MPSZ a politikai ellenfeleit pusztán riválisoknak tekinti, akikkel a közösség ügyeiben együtt kell mûködni.
– Úgy gondoljuk, az érdemli meg a választók bizalmát, aki képes belátni hibáit, tévedéseit, és azokon képes változtatni – hangsúlyozta Oláh János. A szocialista–szabad demokrata kormányok sem gondolhatják komolyan, hogy nem tévedtek, hogy hibátlanul kormányoztak – tette hozzá a pártelnök.
Balogh és Kalmár többek között arra hívta fel a figyelmet, hogy a 2002 óta regnáló kormány nem fizette ki a gazdáknak járó támogatást, jogtalanul tartotta vissza a vállalkozóknak járó áfát, megszüntette a gyermekek után járó adókedvezményt és elvette a 13. havi családi pótlékot.
Botka Lászlónak nem politikai hirdetésekkel kellene foglalkozni, hanem a város ügyeivel – hangsúlyozták az ellenzéki politikusok.